《送陆克深员外知叙州府》
明代·程敏政

翰苑曾通籍，祠曹久缀班。片符分虎重，双毂映朱殷。

具服朝辞陛，严装夜出关。亲交开祖道，远役壮离颜。

蜀岭烟岚匝，泸江雪浪顽。传餐迎驿吏，挝鼓拜溪蛮。

棨戟通公廨，茶盐拥市阛。升堂延俊造，入境问痌瘝。

僻县经过少，高斋案牍閒。奉宸瞻北斗，怀土梦东山。

宦海嗟行往，诗邮足往还。来朝应可冀，弱柳未须攀。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。